ชานันท์​ ​ชัยจินดา​

พันตำรวจตรี ชานันท์​ ​ชัยจินดา​  เป็นผู้บังคับกองร้อย (สบ.2) กองกำกับการ 3 กองบังคับการสนับสนุนทางอากาศ กองบัญชาการตำรวจตระเวนชายแดน และเป็นบุตรชายคนโตของ พลตำรวจเอก จักรทิพย์ ชัยจินดา อดีตผู้บัญชาการตำรวจแห่งชาติ

จากปฏิบัติการชิงตัวประกันในเทอร์มินอล 21 โคราช ส่งผลให้ชานันท์​ได้รับความสนใจจากผู้คนเป็นจำนวนมาก

ประวัติ 

ชานันท์​ ​ชัยจินดา สำเร็จการศึกษาระดับประถมศึกษาจากโรงเรียนวชิราวุธวิทยาลัย, ระดับมัธยมศึกษาจากโครงการแลกเปลี่ยนประเทศนิวซีแลนด์, ระดับปริญญาตรีจากสถาบันเทคโนโลยีนานาชาติสิรินธร มหาวิทยาลัยธรรมศาสตร์ และระดับปริญญาโทจากมหาวิทยาลัยบอร์นมัท ประเทศอังกฤษ ซึ่งพ่อของเขาอยากให้ลูกเป็นตำรวจ เพราะต้องการฝึกให้เป็นคนมีวินัย

โดยชานันท์ได้ผ่านหลักสูตรต่าง ๆ อาทิ หลักสูตรพลซุ่มยิงจากประเทศอิสราเอล, หลักสูตรเอฟบีไอจากสหรัฐ, หลักสูตรการทำลายล้างวัตถุระเบิด, หลักสูตรการต่อต้านการก่อการร้ายนเรศวร 261 รุ่นที่ 14, หลักสูตรพลร่ม, หลักสูตรตำรวจตระเวนชายแดน ระดับผู้บังคับหมวด รุ่นที่ 1/2561 และหลักสูตรหลักประจำ โรงเรียนเสนาธิการทหารบก ชุดที่ 99

เนื่องด้วยชานันท์ได้ปฏิบัติการภาคสนาม รวมถึงผ่านหลักสูตรทั้งในและนอกประเทศ จึงทำให้เขาได้รับการแต่งตั้งในตำแหน่งที่สูงขึ้น โดยได้รับการยืนยันจากพลตำรวจตรี เดชา กัลยาวุฒิพงศ์ ผู้บังคับการกองทะเบียนพล, พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ และได้รับการยอมรับจากพลเอก ประวิตร วงษ์สุวรรณ รองนายกรัฐมนตรี

เหตุการณ์ชิงตัวประกันในเทอร์มินอล 21 โคราช 

เมื่อวันที่ 8 กุมภาพันธ์ พ.ศ. 2563 ได้เกิดเหตุกราดยิงที่จังหวัดนครราชสีมา ชานันท์​ ​ชัยจินดา ได้ทำหน้าที่เป็นพลซุ่มยิงของหน่วยนเรศวร 261 เพื่อควบคุมสถานการณ์ โดยปฏิบัติการเคียงข้างบิดาของเขา

หลังจากปฏิบัติการครั้งนี้ พลตำรวจโท รณกร รัตนะพร ได้โพสต์ข้อความแสดงความชื่นชมผ่านอินสตาแกรม รวมถึงมีเรื่องราวจากเด็กหญิงคนหนึ่ง ซึ่งวาดภาพชานันท์​กับบิดาของเขาด้วยความชื่นชมและยกย่อง ต่อการปฏิบัติภารกิจดังกล่าว โดยเธอใช้เวลาเขียนภาพถึง 2 สัปดาห์ เนื่องจากป่วยหนักด้วยโรคเอสแอลอี

ชีวิตส่วนตัว 
ชานันท์​ ​ชัยจินดา มีน้องชาย 1 คน คือชัยธัช ชัยจินดา (ชื่อเล่น: แฮน) ทั้งคู่เป็นบุตรชายของพลตำรวจเอก จักรทิพย์ ชัยจินดา ซึ่งเป็นผู้บัญชาการตำรวจแห่งชาติ และ ดร.บุษบา ชัยจินดา ผู้เป็นมารดา

เครื่องราชอิสริยาภรณ์

อ้างอิง 

ตำรวจชาวไทย
ตำรวจตระเวนชายแดน
พลร่ม
พลซุ่มยิง
ผู้ทำลายล้างวัตถุระเบิด
บุคคลจากโรงเรียนวชิราวุธวิทยาลัย
บุคคลจากสถาบันเทคโนโลยีนานาชาติสิรินธร มหาวิทยาลัยธรรมศาสตร์
ผู้ได้รับเครื่องราชอิสริยาภรณ์ ต.ช.